Научном већу Факултета драмских уметности у Београду

Факултет драмских уметности

Булевар уметности 20

11 070 Нови Београд

Предмет:

Извештај комисије за оцену и одбрану докторске дисертације кандидаткиње Виолете Кецман, под називом: *Медијска писменост у средњем образовању: Подстицај за критичко мишљење адолесцената у Србији почетком 21. века*.

Комисија за оцену и одбрану докторског рада кандидаткиње Виолете Кецман, која је радила у саставу: др Никола Маричић, ред. проф. Факултета драмских уметности у Београду, др Зоран Јевтовић, ред. проф. Филозофског факултета у Нишу, др Бојана Шкорц, ред. проф. Факултета ликовних уметности у Београду, др Ана Мартиноли, ванр. проф. Факултета драмских уметности у Београду и др Дивна Вуксановић, ред. проф. Факултета драмских уметности у Београду и менторка рада, прилаже краћу биографију са библиографијом кандидаткиње и износи следеће мишљење о раду.

**Биографија са библиографијом кандидаткиње**

Виолета Кецман рођена je 1975. године у Горњем Милановцу. Након завршене гимназије, године 1994. уписује Филолошки факултет у Београду, студијску групу Српски језик и књижевност, на којој дипломира 2000. године и стиче академско звање *професор српског језика и књижевности*. У периоду од 2007. до 2009. године студенткиња је мастер студија Факултета драмских уметности у Београду, на студијском програму Теорија драмских уметности, медија и културе, које завршава са просечном оценом 9,86. Завршни рад, под називом *Говор у драми Маратонци трче почасни круг Душана Ковачевића*, уз стручну подршку ментора проф. др Небојша Ромчевића, одбранила је 2009. године са оценом 10 (десет). Докторске научне студије Теорије драмских уметности, медија и културе на Факултету драмских уметности у Београду уписује 2015. године. Студијски програм завршава 2018. године, са просечном оценом 9,94.

Приређивачица је приручника из историје књижевности за ученике и наставнике (*Преглед периодизације историје књижевности*, ИП „Лиоˮ, Горњи Милановац, 2008). Коауторка је три уџбеника за средњу школу из области српског језика и културе изражавања (*Граматика српског језика*, ИП „Нови Логосˮ, Београд, 2013, 2015. и 2019. године) и четири приручника из методике наставе српског језика, културе изражавања и књижевности (*Српски језик и књижевност*, ИП „Нови Логосˮ, Београд, 2013, 2014, 2015. и 2016. године).

Ауторка је многобројних стручних радова у области комуникологије, медијске писмености, театрологије, драмагогије и књижевности. Неки од значајнијих радова су: *Трансфер емоција језичким и ванјезичким обрасцима путем Ес-Ем-Ес технологије* (Зборник радова Факултета драмских уметности, Институт за позориште и филм, Београд, 2009), *Говор у драми – естетски функционализован језик* („Књижевност и језикˮ, Друштво за српски језик и књижевност Србије, Београд, 2013), *Гротеска и апсурд у комедији „Балкански шпијунˮ Душана Ковачевића* („Учење и наставаˮ, Београд, 2015), *Драмски говор у функцији карактеризације лика – „Балкански шпијунˮ Душана Ковачевића* („Школски часˮ, Београд, 2015), *Трансформације језичког знака у дигиталној комуникацији адолесцената* („Књижевност и језикˮ, Друштво за српски језик и књижевност Србије, Београд, 2017).

Излаже на међународним и домаћим научним конференцијама и стручним скуповима. Неке од тема излагања и наслови радова објављених у зборницима су: *Фејсбук у настави књижевности* (Научно-стручни скуп „Информатика 2010, нови трендови у развоју информационих системаˮ, Друштво за информатику Србије, Београд, 2010), *Портрет homo aestheticus-а у младости – година 2016* (Годишњи научни скуп „Homo aestheticusˮ, Естетичко друштво Србије, Београд, 2016), *Постструктурализам и медијска порука у дигиталној комуникацији почетком 21. века* (XII Међународни научни скуп „Српски језик, књижевност, уметностˮ, ФИЛУМ, Крагујевац, 2017), *Медијска писменост младих: препознавање дискурса са којим се млади доводе у везу* (Међународна конференција „Медији, демократија, популизамˮ, Факултет драмских уметности, Београд, 2017), *Подстицање креативности адолесцената путем медијских садржаја* (XXI Научна конференција националног значаја „Педагошка истраживања и школска праксаˮ, Институт за педагошка истраживања, Београд, 2017), *Семиотика дигиталне комуникације* (Међународни интердисциплинарни студентски скуп „Карловачки дани слободне мислиˮ, Карловци, 2017), *Нови медији у позоришној рефлексији друштва: „Лениˮ Татјане Мандић Ригонат, Битеф театар* (Међународна конференција „Позориште између политике и политичностиˮ, Факултет драмских уметности, Београд, 2018), *Cultural identity of adolescents in Serbia in digital environment* (International Conference ˮNew Horizons of Culture, Arst and Media in the Digital Environmentˮ, Faculty of Dramatic Arts, Belgrade, 2019).

Учесница јe Унесковог Међународног консултативног састанка о медијској и информационој писмености (International Consultative Meeting ˮMedia and Information Literacy Curriculum for Teachersˮ, Belgrade, 2019).

Као стручна сарадница Завода за унапређивање наставе и образовања, од 2013. године учествује у креирању образовних политика у Републици Србији – чланица је радних група за израду програма наставе и учења за: изборни предмет Језик, медији и култура за 1. разред гимназије, програма за Српски језик и књижевност од 1. до 4. разреда гимназије, као и исхода за наставне предмете Српски језик за основну и Српски језик и књижевност за средњу школу.

Ауторка је пројекта *Фејсбук у настави књижевности*, који је 2010. године представљен у Унеску у Паризу и званично препоручен државама-чланицама.

Коауторка је националног пројекта у области информатичке писмености у настави – *Дигитални час* (Министарство за телекомуникације и информационо друштво, 2011).

Ауторка је и водитељка шест акредитованих семинара за стручно усавршавање наставника у области комуникологије и методике креативне наставе, од којих је један из области медијске писмености: *Медијска писменост у школи – интердисциплинарни приступ* (2018).

Учесница је у пројекту *Подршка медијским реформама у Републици Србији* (*Support to media reforms in the Republic of Serbia*, Министарство културе и информисања Републике Србије, Европска унија, 2019), као експерткиња и коауторка приручника за медијску писменост, намењеног васпитачима, наставницима основних и средњих школа и библиотекарима.

Чланица је међународног експертског тима за израду Нацрта глобалних стандарда за медијску и информациону писменост (*Media and Information Literacy Curriculum for Teachers*, UNESCO, 2019).

Добитница је Светосавске награде за укупан допринос образовању у Републици Србији (2015).

Ради као професорка српског језика и књижевности у Петој београдској гимназији.

*Приказ дисертације*

Структура докторске дисертације, чији је назив *Медијска писменост у средњем образовању: Подстицај за критичко мишљење адолесцената у Србији почетком 21. века*, подразумева десет целина, распоређених на 310 страница рада.

*О уводном поглављу, хипотетичком оквиру рада*

Након апстракта на српском и енглеском језику, прегледа садржаја и листе илустрација, теза почиње уводним поглављем, које обухвата део рада од странице 12 до странице 42. У првој структуралној целини дат је преглед основних појмова рада, дефинисани су предмет и проблем истраживања, циљеви, хипотезе, методологија, као и потенцијални друштвени и научни допринос рада.

Основни циљ рада, како га одређује кандидаткиња Кецман, јесте доказивање хипотезе да медијска писменост у средњем образовању подстиче критичко мишљење адолесцената о медијским садржајима. С обзиром на чињеницу да је један од основних циљева образовања стицање и развој компетенција за испуњен и морално одговоран живот у заједници, припрема за живот у мултимедијалној култури од данашњих адолесцената захтева овладавање свим аспектима критичког мишљења. Такав друштвени контекст указује на потребу за утврђивањем значаја и могућности медијске писмености у средњошколском образовању у сврху развоја критичког мишљења адолесцената, што је и предмет дисертације кандидаткиње Кецман.

Научни допринос ове докторске дисертације огледа се у комплексном теоријском приступу идеји подстицањa критичког мишљења, сагледаној у контексту медијске писмености у средњошколском образовању, операционализацији способности критичког мишљења, чије се присуство утврђује излагањем адолесцената медијским садржајима као стимулусима, креирању специјализованог инструмента који утврђује присуство критичке рецепције медијских садржаја, као и употребној вредности остварених теоријских и емпиријских домета за креирање образовних политика, продукцију дидактичких средстава и остваривање наставе у критичком кључу.

Дисертација кандидаткиње Кецман за полазиште има заступање и надоградњу идеје о еманципаторској улози знања и образовања, на којој се заснива критичка педагогија, чији је примарни циљ подстицање критичке свести ученика, односно развијање компетенција за анализу социјалних, економских и политичких противречности у савременом друштву. Због тога ауторка дисертације свој рад посматра као допринос демократским процесима у српском друштву почетком 21. века, имплементираним у актуелни образовни систем.

На основу одређења тематике, предмета и циља рада, кандидаткиња дефинише основну хипотезу истраживања, коју наводимо у изворном облику:

„Медијска писменост у средњем образовању подстиче критичко разумевање медијског садржаја од стране адолесцената.ˮ

Као помоћне хипотезе издвајају се тврдње да се критичким односом адолесцената према медијским садржајима развија и критичко мишљење адолесцената; да се са развојем критичког мишљења адолесцената према медијским садржајима развија и њихова медијска писменост; да виши ниво присуства медијске писмености у средњем образовању за исход има виши ниво критичког мишљења; да се изостављањем медијске писмености из образовних политика за средње школе у Србији умањује могућност развоја критичког мишљења адолесцената; да одређени медијски садржаји, употребљени у наставном контексту, подстичу критичко мишљење адолесцената, као и да иронија и сатира у медијским садржајима у наставном контексту рада, подстичу критички однос адолесцената према медијским садржајима.

У погледу спроведене методологије истраживања, треба нагласити да је кандидаткиња Кецман реализовала теоријско и емпиријско истраживање полазне и помоћних хипотеза, у функцији доношења закључака релевантних за област медијске писмености, примењене у средњoшколском образовању, у посматраном контексту критичке педагогије.

О поглављу чији је назив: *Медијска писменост у средњем образовању*

Друго поглавље дисертације, чији је назив *Медијска писменост у средњем образовању*, обухвата део рада од странице 43 до странице 101. Кандидаткиња се у овом делу рада бави дефинисањем појма „медијска писменостˮ, приступајући му са становишта етимологије, а потом представљајући актуелизацију појма „писменостˮ кроз различите концепте тумачења писмености као такве. Компаративним приступом алфанумеричкој, дигиталној и информатичкој писмености с једне стране, и медијској писмености с друге, Кецманова је указала на дистинктивна обележја медијске писмености и тенденције за настанак обједињујућег појма у будућности – „нове писменостиˮ.

Кандидаткиња је представила место медијске писмености у систему средњошколског образовања у свету и у нас. Утврдивши да је медијска писменост, као циљ наставе, у српском средњoшколском образовању у највећој мери присутна у програмима изборних предмета Језик, медији и култура и Грађанско васпитање, ауторка дисертације посебно се задржава на кључним садржајима курикулума наставних предмета који представљају потенцијал за развој критичког мишљења. Кецманова издваја индикаторе за препознавање присуства медијске писмености, утврђујући да је препознавање популизма и реторичких стратегија у медијском дискурсу изузетно значајно за подстицање критичког промишљања о медијима.

Кандидаткиња закључује да значајну слабост у развијању медијске писмености кроз образовни систем у Србији представља чињеница да су оба предмета чији наставни циљеви подразумевају подстицање медијске писмености ученика (Језик, медији и култура и Грађанско васпитање), изборни предмети. Кецманова потом сугерише да то значи да ће, у актуелној концепцији образовања, увек постојати одређени број ученика/-ицa који/-e неће развити компетенције за медијску писменост, обухваћене наведеним изборним програмима.

О поглављу чији је назив: *Адолесценти у медијацентричној култури*

Треће поглавље дисертације, чији је назив *Адолесценти у медијацентричној култури*, обухвата део рада од странице 102 до странице 138. У овој структуралној целини кандидаткиња Виолета Кецман бави се дефинисањем појма „адолесценцијаˮ, те утврђивањем његових развојних обележја, са посебним задржавањем на когнитивним, психолошким, социјалним и лингвистичким карактеристикама развоја. Адолесценти су сагледани у амбијенту њихове актуелне егзистенције у нашем друштву – дигиталној медијацентричној култури. Кандидаткиња, с тим у вези, закључује да медији у Србији почетком 21. века адолесценте представљају стереотипно – као конформисте окренуте ка површној забави и новим информационим технологијама. У раду се истиче да се присуство адолесцената у медијским садржајима у највећој мери може приметити у адвертајзингу и популистичком дискурсу актуелном током политичких кампања, док полемика о штетном утицају медија на адолесценте најчешће произлази из довођења у везу медијских навика адолесцената са њиховим ризичним понашањем.

У овом делу дисертације пажња је посебно посвећена медијским навикама адолесцената, као и обрасцима њихове вербалне и невербалне комуникације на друштвеним медијима. Теоријско разматрање и резултати емпиријских истраживања показују да су адолесценти почетком 21. века у свакодневној тесној интеракцији с медијима. Кецманова сматра да се фокусирањем на негативне утицаје медија на адолесценте занемарује емоционални ангажман који они успостављају с медијима. У том контексту, ова структурална целина завршава се закључком да је потребно спровести што више квалитетно конципираних истраживања у вези са међусобним утицајем и односом адолесцената и медијских садржаја, чији ће резултати, с једне стране, омогућити увид у спољашњу и унутарњу стварност адолесцената и, са друге, обезбедити одговарајућа дидактичка средства за подстицање развоја медијске писмености и критичког мишљења.

О поглављу чији је назив: *Критичко мишљење*

Четврто поглавље дисертације, чији је назив *Критичко мишљење*, обухвата странице од 139 до 164. У овој структуралној целини кандидаткиња се бави концептуализацијом појма „критичко мишљењеˮ, значајем развоја критичког мишљења у адолесценцији, могућностима за његово подстицање, као и местом које критичко мишљење заузима у циљевима наставе у средњoшколском образовању у Србији почетком 21. века. Дијахронијски преглед значајних теорија о критичком мишљењу указује на различита гледишта аутора у односу на овај појам. Теоријским разматрањем које овде спроводи, Кецманова обухвата когнитивну и некогнитивну димензију критичког мишљења – однос критичког мишљења и емоција, као и корелацију између критичког мишљења и актуелних друштвених вредности.

Кандидаткиња посебно представља критичко мишљење као циљ наставе у средњошколском образовању, указујући на манифестације критичког мишљења у настави, у виду критичке рецепције и критичке продукције. Овим поводом представљена су три основна приступа подстицања критичког мишљења кроз наставни процес – генерални, предметноспецифични и комбиновани. Наиме, Кецманова сматра да је, без обзира на приступ подстицању критичког мишљења у настави, неопходно добро осмислити везу између циљева наставе, способности критичког мишљења која се подстиче и наставних садржаја одређеног наставног предмета. У том контексту, кандидаткиња истиче значајну улогу наставника у развијању критичког мишљења ученика, која подразумева промишљено креирање интерактивних и проблемских метода рада.

Критичка (трансформативна) педагогија, чија становишта кандидаткиња у раду заступа, као циљ има критички оријентисано образовање, односно ученика/-ицу као критичког појединца који/-a активно промишља и делује у грађанском друштву. Према становишту кандидаткиње Виолете Кецман, критичко мишљење у средњошколском образовању обухвата еманципаторски сазнајни интерес, према којем би знање требало да буде средство еманципације адолесцената.

О поглављу чији је назив: *Критичко мишљење адолесцената као реакција на медијски стимулус у настави*

Пето поглавље дисертације, под називом *Критичко мишљење адолесцената као реакција на медијски стимулус у настави*, обухвата странице од 165 до 203. Ова структурална целина започиње издвајањем манифестација критичког мишљења у контексту наставе – критичке рецепције и критичке продукције. Теоријски приступ и селекција манифестација критичког мишљења представљају одговарајући увод у представљање емпиријског истраживања помоћу чијих резулата је кандидаткиња настојала да докаже главну хипотезу и низ помоћних хипотеза које из ње следе.

Пето поглавље дисертације је, по нашем мишљењу, и најзначајније, јер се у њему потврђује правило да добро постављена теорија омогућује смислену праксу. Систематично представљеном параметарском истраживању претходила је експлорација са пилот-истраживањем, чији је циљ био утврђивање квалитета инструмента за препознавање присуства критичког мишљења приликом рецепције медијских садржаја. Код узорка субјеката од 100 испитаника/-ица, помоћу Вотсон-Глесеровог теста, утврђено је присуство критичког мишљења као опште способности. Исти узорак субјеката накнадно је решавао Тест критичке рецепције медијских садржаја, креиран за потребе ове дисертације. Потврђени квалитет инструмента омогућио је потом спровођење параметарског истраживања, реализованог са 250 ученика/-ица првог разреда пет гимназија у Београду. Тест критичке рецепције медијских садржаја, који је испитаницима/-ама дељен уз Прилог сачињен од медијских садржаја као стимулуса, као циљ је имао утврђивање пет подскала присуства критичког мишљења: евалуације аргумената, закључивања, препознавања имплицитних претпоставки, дедуктивног резоновања и интерпретације. Кецманова при том запажа да је у задацима помоћу којих се проверава присуство пет подскала критичког мишљења, већа вредност остварена код испитаника/-ицa који су током једне школске године кроз наставни контекст били/-e стимулисани/-e медијским садржајима, односно пратили/-e наставу изборног предмета Језик, медији и култура.

Пета структурална целина завршава се анализом резултата истраживања. Утврђивањем корелација и извођењем закључака, кандидаткиња је настојала да потврди главну хипотезу докторске дисертације – медијска писменост у средњем образовању подстиче критичко разумевање медијских садржаја од стране адолесцената. Доказивање главне хипотезе омогућило је и доказивање низа помоћних хипотеза.

Резултате и закључке проистекле из истраживања узорка субјеката, кандидаткиња Виолета Кецман генерализовала је на читаву популацију адолесцената у средњошколском образовању.

О поглављу чији је назив: *Критичко мишљење и креативни исход*

Шесто поглавље дисертације, чији је назив *Критичко мишљење и креативни исход*, заузима странице рада од 204 до 224. Кандидаткиња овде разматра однос критичког мишљења и креативног исхода у контексту средњошколског образовања, указујући на значајне могућности утицаја критичког мишљења на креативни исход. Кецманова сматра да је за стимулацију креативности адолесцената медијским садржајима од значаја избор стимулуса, степен присуства, као и њихова усклађеност са развојним обележјима и интересовањима адолесцената. Према мишљењу кандидаткиње, за креативност и критичко мишљење стимулативна је средина у којој се креативност цени, вреднује и подстиче.

Резултати емпиријског истраживања „Подстицај креативности адолесцената путем медијских садржајаˮ, које је Кецманова спровела са ученицима/-ама Пете београдске гимназије, указују на значајан податак да креативни подстицај произлази из друштвеног контекста. Ауторка дисертације закључује да се процес утицаја одређених медијских садржаја на креативност адолесцената одвија механизмом подражавања, стимулације и повезивања.

Како критичко мишљење, поред критичке рецепције, обухвата и критичку продукцију, у овом делу дисертације ауторка је покушала да театролошким методама и методом анализе садржаја представи на који начин из процеса *критичке рецепције* адолесценти могу да дођу до *критичког продукта*, који је истовремено и креативни процес и исход. Упозната са ограниченим могућностима мерења степена остварености критичког мишљења у критичкој продукцији, Кецманова је главно емпиријско истраживање, којим је настојала да докаже хипотезе, усмерила на утврђивање критичке рецепције медијских садржаја, док је у шестој структуралној целини пажњу посветила критичкој продукцији као могућем (и пожељном) наставку процеса критичке рецепције. Кандидаткиња је, заправо, анализирала процес припреме и извођења позоришне представе *Невидљиви споменици*, ученика Треће београдске гимназије и Битеф театра. Основна теза комада *Невидљиви споменици*, чији су коаутори и извођачи адолесценти – *историја се не учи да би се знала прошлост, већ да би се разумео савремени тренутак*, заснована је, према мишљењу кандидаткиње Кецман, на идеји о значају критичког става и културе сећања за конституисање идентитета, односа према прошлости, као и успостављањa одговорности у садашњости.

Ауторка дисертације сматра да критички продукт као креативни исход представља конструкцију знања, категорију највеће општости и остварења циља – подстицања критичког разумевања медијских садржаја. Кецманова је уверена да ће само конструкција знања обезбедити функционална знања, генеративна – она из којих ће настати нова знања, примењива како у школи, тако и ван ње.

О поглављу чији је назив: *Закључак и препоруке*

Седмо поглавље дисертације, под називом *Закључак и препоруке*, обухвата странице рада од 225 до 231. Из претходно изложеног теоријског разматрања и емпиријских истраживања, ауторка изводи кључна запажања и препоруке, које сматра тачкама ослонца за добро утемељену наставну праксу. Кецманова је уверена да присуство интерактивних и других креативних метода наставе, без чврсте корелације са образовним циљевима и наставним садржајима, с временом обесмишљава улогу медијске писмености у образовном систему. Препоруке наставницима/-ама и креаторима/-кама образовних политика кандидаткиња конституише у складу са актуелним контекстом српског система средњошколског образовања.

Кецманова се у овој структуралној целини још једном осврће на погрешну интерпретацију појмова „критички ставˮ и „критичко мишљењеˮ, што је чест случај у нас, са циљем да укаже на значај правилне употребе оба појма у теоријским радовима. Кандидаткиња, при том, истиче да је појам „критичко мишљењеˮ надређен појму „критички ставˮ, који је само један његов конститутивни елемент.

О поглављу чији је назив: *Библиографија*

Библиографске јединице, наведене или евоциране у тези, налазе се у раду на страницама од 232 до 273, распоређене у мање структуралне одељке – *Литература и извори*, *Докторски радови*, *Мастер рад* и *Вебографија*.

Кандидаткиња је овде представила богат списак коришћене стручне литературе домаћих и страних аутора, на српском, енглеском, француском и немачком језику. Извори обухватају научне и стручне радове објављене у различитим публикацијама: научним и стручним часописима, зборницима итд. Преглед бибилиографије садржи и податке о докторским дисертацијама и једном мастер раду, на које се у дисертацији реферише.

У одељку *Вебографија* кандидаткиња је истакла преглед сајтова посећених у циљу писања рада, са наведеним датумом последње посете.

О поглављу чији је назив: *Прилози*

Девету структуралну целину рада, која обухвата странице од 274 до 309, чине *Прилози*. У *Прилозима* су дати сви материјали које је кандидаткиња Кецман у представљеним истраживањима користила (Вотсон-Глесеров тест критичког мишљења, Тест критичке рецепције медијских садржаја, упитници за ученике и наставнике, новински текстови, фотографије, дијаграми и сл.).

О поглављу чији је назив: *Резиме*

Дисертација се завршава резимеом на српском и енглеском језику (*Резиме*, *Summary*), као десетом структуралном целином, која обухвата странице од 310 до 317. У завршној структуралној целини дат је сажет приказ дисертације, са главним закључцима разматрања и доказивања.

*Закључци комисије о раду*

Теза о којој је реч превасходно је постављена критички, судећи не само по избору теме, већ и према контексту на који реферише спроведено истраживање – како теоријско, тако и емпиријско (критичка педагогија). Ово полазиште свакако је *novum* за наше прилике, јер је, с једне стране, критичка педагогија у нас, по дефиницији, запостављена као темељ теоријских и практичких истраживања, док је, с друге стране, појам медијске писмености у домаћој научној пракси најчешће прешироко и непрецизно схваћен, те разматран са вредносно „неутралногˮ становишта, које подразумева „адекватноˮ читање, али не и подстицање успостављања критичког односа према појединим медијским феноменима, као и медијској култури, у целини узевши. Такође, пажња која се посвећује истраживањима адолесцентске популације у нас, а с обзиром на контекст медијским средствима успостављене „културеˮ живљења и учења, сведена је на минимум. Стога, синтетичко повезивање научних области које обухватају савремену медијску културу, живот и однос адолесцената/средњошколске популације у Србији према њој, и критичко мишљење које, евентуално, испитаници/-ице какндидаткиње Кецман успостављају према савременим друштвеним и културалним феономенима, користећи пун опсег знања и вештина што их обухвата појмовна синтагма „медијска писменостˮ, представљају захтеван подухват, штавише озбиљан истраживачки изазов на који је ауторска дисертација одговорила опсежно, темељно и прецизно, стварајући тиме једну посве нову проблемску парадигму истраживања, веома значајну за домаће научне прилике. Јер, постављени референтни оквир, кандидаткиња је поткрепила методски адекватно спроведеним истраживањем, које емпиријски доказује полазне хипотезе, истовремено указујући и на могућност њихове примене у пракси актуелних наставних процеса.

Највећа вредност ове дисертације јесте, по мишљењу комисије, у томе што је кандидаткиња Виолета Кецман показала висок степен „теоријске писменостиˮ с једне стране, и интересовање за практично спровођење остварених резултата, како теоријских, тако и емпиријских истраживања које је у докторату спровела, те за њихову примену *hic et nunc*, у настави за средњошколску омладину Србије. У том смислу, рад је схоластички написан, што треба схватити као похвалу његовој систематичности, јасности и прегледности изложених испитивања, али истовремено, својом почетном интенцијом у вези с фаворизовањем проблемско-критичког приступа теми, он далеко надилази школске оквире истраживања. Ову чињеницу управо илуструју синтетичност, упадљива интердисциплинарност, као и рефлектован критички став ауторке тезе, испољен у раду како према предмету, тако и према стандардним методама истраживања.

На основу реченог, комисија за оцену и одбрану докторског рада под називом „Медијска писменост у средњем образовању: Подстицај за критичко мишљење адолесцената у Србији почетком 21. векаˮ, кандидаткиње Виолете Кецман, која је радила у саставу: др Никола Маричић, ред. проф. Факултета драмских уметности у Београду, др Зоран Јевтовић, ред. проф. Филозофског факултета у Нишу, др Бојана Шкорц, ред. проф. Факултета ликовних уметности у Београду, др Ана Мартиноли, ванр. проф. Факултета драмских уметности у Београду и др Дивна Вуксановић, ред. проф. Факултета драмских уметности у Београду и менторка рада, даје позитивно мишљење о докторској дисертацији колегинице Виолете Кецман и предлаже Научном већу Факултета драмских уметности усвајање извештаја и организовање даљих процедуралних поступака у сврху усмене одбране докторског рада.

У Београду, 6.12. 2019. године Чланови комисије:

Проф. др Никола Маричић

Проф. др Зоран Јевтовић

Проф. др Бојана Шкорц

Проф. др Ана Мартиноли

Проф. др Дивна Вуксановић, менторка